[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.11.2006

COM(2006)759 végleges

2004/0218 (COD)

A BIZOTTSÁG VÉLEMÉNYE

az EK-Szerződés 251. cikke (2) bekezdése harmadik albekezdésének c) pontja alapján a Tanács közös álláspontjának az Európai Parlament általi, az alábbi javaslat vonatkozásában tett módosításairól AZ EURÓPAI PARLAMENT ÉS A TANÁCS RENDELETE a környezetvédelmi célú pénzügyi eszközről (LIFE+)

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2004/0218 (COD)

A BIZOTTSÁG VÉLEMÉNYE

az EK-Szerződés 251. cikke (2) bekezdése harmadik albekezdésének c) pontja alapján a Tanács közös álláspontjának az Európai Parlament általi, az alábbi javaslat vonatkozásában tett módosításairól AZ EURÓPAI PARLAMENT ÉS A TANÁCS RENDELETE a környezetvédelmi célú pénzügyi eszközről (LIFE+)

1. Előzmények

ELJÁRÁS

2004. szeptember 29-én a Bizottság európai parlamenti és tanácsi rendeletre irányuló javaslatot[1] fogadott el a (Life+) környezetvédelmi célú pénzügyi eszközről annak érdekében, hogy az EK-Szerződés 251. cikkével összhangban együttdöntési eljárással fogadják el.

A Régiók Bizottsága és az Európai Gazdasági és Szociális Bizottság 2005 áprilisában nyilvánított ezzel kapcsolatos véleményt.

Az Európai Parlament 2005. július 7-én az első olvasat során nyilvánított véleményt.

A Tanács 2005. december 2-án részleges politikai megállapodást fogadott el.

A Bizottság 2006. május 24-én átdolgozott javaslatot[2] fogadott el.

A Tanács 2006. június 27-én közös álláspontot fogadott el.

A Bizottság a közös álláspontról szóló közleményét[3] 2006. június 28-án fogadta el.

Az Európai Parlament a második olvasatot követően 2006. október 24-én fogadta el álláspontját.

A BIZOTTSÁGI JAVASLAT CÉLJA

A javasolt rendelet csak egy a 2007–2013 közötti pénzügyi keretet érintő számos rendelet közül, de az egyetlen, amelyik a környezetre vonatkozik. Célja:

- közösségi szinten támogatni azon európai hozzáadott értéket képviselő intézkedéseket és projekteket, amelyek a Közösség környezetpolitikájának és környezetvédelmi jogszabályainak végrehajtásához, korszerűsítéséhez és fejlesztéséhez járulnak hozzá, különösen a hatodik közösségi környezetvédelmi cselekvési program végrehajtásához (ugyanakkor a környezetet támogató beruházások és kezelési intézkedések általában más közösségi pénzügyi eszközökből kapnának támogatást); valamint

- számos meglévő program helyettesítése (ezzel egyidejűleg a jelenlegi LIFE-rendszer egyes elemei más pénzügyi eszközökbe épülnének be).

Az integrált megközelítés célja nagyobb teret engedni a társfinanszírozásnak, ösztönözni az összehangolt politikatervezést, valamint lehetővé tenni, hogy a támogatások jobban tükrözzék a nemzeti és regionális prioritásokat.

2. A Bizottság megjegyzései

2.1. Általános megjegyzések

Az Európai Parlament 2006. október 24-i plenáris ülésén mind a 32 előterjesztett módosítást elfogadta. A 32 módosításból a Bizottság 4-et talált teljes egészében elfogadhatónak, mivel azok egyértelműbbé vagy jobbá tették az eredeti javaslatot, 6 módosítás volt elvben, illetve további 2 részben elfogadható. A Parlament által elfogadott maradék 20 módosítást a Bizottság nem találta elfogadhatónak.

2.2. Részletes megjegyzések

2.2.1. Teljes egészében elfogadott módosítások

- A 23 . módosításban az a javaslat szerepel, hogy a többéves stratégiai programok elfogadása és a rendelet I. melléklete esetében az ellenőrzéssel történő szabályozási eljárást alkalmazzák. A Bizottság véleménye szerint is ez az eljárás lenne megfelelő ebben az esetben.

- A 26 . módosítás tisztázza azokat a feltételeket, amelyeknek a civil szervezeteknek eleget kell tenniük ahhoz, hogy működési tevékenységük jogosult legyen a LIFE+ keretében történő finanszírozásra. Ez elfogadható, mivel összhangban van a civil szervezetek jelenlegi működési finanszírozási eszköze 1. cikke (2) bekezdésének szövegével.

- A 27. módosítás tovább részletezi, miért fontos a környezeti ügyekkel kapcsolatos tájékoztató és tudatosságnövelő munka.

- A 32 . módosítás a Parlament azon szándékát juttatja kifejezésre, hogy megoldást találjanak a LIFE+ késedelmes elfogadásából esetleg előálló finanszírozás nélküli időszakra. Míg a költségvetési kérdést végül a költségvetési hatóság fogja rendezni, a Bizottság a maga részéről mindent el fog követni, hogy előmozdítsa a megegyezést e tárgyban.

2.2.2. Részben elfogadott módosítások

- A 12 . módosítás a Bizottság által kidolgozandó többéves stratégiai programok tervezési és jóváhagyási eljárásait érinti. A Bizottság egyetért azzal az elgondolással, hogy a többéves stratégiai programok tervezetének kidolgozásában biztosítani kell a nyilvánosság részvételét, ugyanakkor nem fogadja el, hogy a LIFE+ végrehajtása kettes bizottsági eljárás hatálya alá tartozzon. Az Élőhelybizottsággal nem szükséges konzultálni, mivel a tagállamok a LIFE+ bizottságba tetszőlegesen delegálhatnak képviselőket.

- A 17 . módosítás a LIFE+ és egyéb közösségi eszközök egymást kölcsönösen kiegészítő jellegével foglalkozik. A Parlament e témában 4 lényeges módosítást javasol a közös álláspont szövegéhez képest. Először is javasolja az ezen cikk első mondatában szereplő "jogosultsági feltételek" kifejezés lecserélését a "fő alkalmazási terület" kifejezésre. Ez a Bizottság számára elfogadható, amennyiben egy magyarázó bekezdés is tartozik hozzá. Másodszor a Parlament szeretné eltávolíttatni a versenyképességi és innovációs programot, valamint a hetedik kutatási keretprogramot azon közösségi eszközök listájáról, amelyekkel kapcsolatban törekedni kell az összeegyeztethetőségre. A Bizottság nem fogadhatja el a módosítás ezen részét, mivel e két programmal kapcsolatban is törekedni kell az összeegyeztethetőségre. Harmadszor a Parlament kéri a központi finanszírozású intézkedések, illetve az átruházott intézkedések megnevezések eltávolítását. A Bizottság nem fogadja el a módosítás ezen részét, mivel a javaslatnak lényeges eleme, hogy tartalmazza mind a központosított, mind a decentralizált irányítást. Negyedszer a Parlament azt szeretné, hogy a Bizottság biztosítsa a LIFE+ és egyéb közösségi eszközök összeegyeztethetőségét. A Bizottság nem fogadja el az új szövegjavaslatot, mivel egyedül nem képes biztosítani az eszközök összeegyeztethetőségét: Ebben fontos szerep jut a tagállamoknak is. Ezenkívül a "biztosítás" helyett helyénvalóbb lenne egy kevésbé erős kifejezés használata.

2.2.3. Elvben elfogadott módosítások

- Az 1 . módosítás a környezetvédelem alternatív megfogalmazását tartalmazza, amely szerint az "az Európai Unió fenntartható növekedésének egyik legfontosabb dimenziója". A Bizottság álláspontjának ez a szövegváltozata, amely a fenntartható növekedés szempontjából egyik fő célkitűzéseként a környezetvédelmet nevezi meg, elvben elfogadható lenne.

- A 5 . módosítás az ellenőrzéssel történő szabályozási eljárásra vonatkozik, amelyet a többéves stratégiai programok elfogadása és lehetséges módosítása, illetve a rendelet mellékletének módosításai esetében kellene alkalmazni. A Bizottság véleménye szerint is az ellenőrzéssel történő szabályozási eljárás a megfelelő ebben az esetben, de úgy véli, hogy a módosítást az új komitológiai határozatra (2006/512/EK) való tekintettel át kellene dolgozni.

- A 7. módosítás a LIFE+ természet és biodiverzitás összetevője egyik konkrét célkitűzéseként az éghajlatváltozás megnevezését javasolja. Míg a Bizottság egyetért az éghajlatváltozás konkrét megjelölésével, véleménye szerint a parlamenti szövegtervezet lerövidíthető.

- A 18 . módosítás a LIFE+ végrehajtására a 2007. január 1-től 2013. december 31-ig tartó időszakra szóló pénzügyi keretet megemeli, és (2004-es árakon) 1 911 000 000 EUR összegben állapítja meg. Ez elfogadható lenne a Bizottság számára, amennyiben összeegyeztethető az azonos időszakra vonatkozó elfogadott pénzügyi tervvel.

- A 21 . módosítás a Bizottság tisztviselői és egyéb alkalmazottai által végrehajtandó azon helyszíni ellenőrzésekre vonatkozik, amelyek a LIFE+ keretében finanszírozott projektekre irányulnak, különösen a rendelettervezet 3. cikkében megfogalmazott jogosultsági feltételeknek való megfelelés ellenőrzése tekintetében. A Bizottság elfogadhatónak tartja, hogy értékelni kell az ilyen projekteknek az EU szakpolitikai célkitűzéseihez való hozzájárulását, de úgy véli, hogy a parlamenti szövegtervezet megfelelő helye a 16. cikk (3) bekezdése lenne, amely a rendelet végrehajtásának végleges értékelésére vonatkozik.

- A 22 . módosítás a LIFE+ bizottságra vonatkozik. Tartalmazza az ellenőrzéssel történő szabályozási eljárásra vonatkozó hivatkozást, amely a három intézmény által elfogadott szabványszöveggel való összhang biztosítása érdekében átdolgozásra szorul.

2.2.4. Elutasított módosítások

- A 2., 9., 10., 11., 14., 15., 16., 20., 24., 25., 28. és 31. módosítás a program átruházott irányításával kapcsolatos hivatkozások törlésére vonatkozik. A Bizottság fenntartja azt a véleményét, hogy a LIFE+ költségvetésének legalább 80 %-a esetében a decentralizált irányítás lenne javasolt, ezért elutasítja a Parlament ilyen irányú módosításait. Ha azonban ezt illetően kompromisszumra mutatkozna kilátás a Tanács és a Parlament között, a Bizottság kész e megegyezést messzemenően támogatni. Az átruházott irányítás témakörével összefüggésben a 8 . és 30 . módosítás arra irányul, hogy az alkalmazottakhoz és tisztviselőkhöz kapcsolódó költségek ne legyenek jogosultak közösségi társfinanszírozásra. A Bizottság nem fogadja el ezeket a módosításokat, mivel a legtöbb tagállam hangsúlyozza, hogy nemzeti ügynökségeik létrehozásához és működtetéséhez szükséges e költségek támogathatóságának megőrzése (a rendelettervezetben egyértelműen megnevezett feltételek mellett).

- A 4 . módosítás a Natura 2000 hálózat finanszírozására vonatkozik. Előírja a Bizottság és a tagállamok számára, hogy egyéb eszközök révén biztosítsák megfelelő források rendelkezése állását a hálózat működtetéséhez, melynek éves becsült költsége az EU részéről 6,1 milliárd EUR. A 6 . módosítás és a 11 . módosítás második része egyaránt azt írná elő a Bizottságnak és a tagállamoknak, hogy biztosítsák a transznacionális projektek és intézkedések éves nemzeti munkaprogramokba való beállítását. A Bizottság a jelenlegi szigorú formában nem tartja elfogadhatónak a 4. és a 6. módosítást, illetve a 11. módosítás második részét. A 3 . módosítás előírja a Bizottság számára, hogy a pénzügyi keret 2008/9-es esedékes felülvizsgálatához időben készítse el a Natura 2000 hálózat finanszírozásához hozzájáruló különböző kiegészítő eszközök (így a LIFE+) összetételének felülvizsgálatát, hogy a LIFE+ a szükséges változásoknak megfelelően módosítható legyen. A Bizottság végre fogja hajtani ezt a felülvizsgálatot, a Parlament által javasolt ütemezést azonban nem tartja elfogadhatónak. Ennek oka az, hogy a Bizottság 2008-ig nem tud érdemben nyilatkozni a LIFE+ végrehajtásának eredményeiről, illetve a többi eszközzel való összeegyeztethetőségéről.

- A 13 . módosítás bevezetné az Élőhelybizottsággal való kötelező konzultációt. Ez a módosítás a fent tárgyalt, a 12. módosítás második részével összefüggésben említett indokok miatt nem elfogadható.

- A 19 . módosítás a LIFE+ költségvetési forrásai "legalább 55 %-ának" a természet és biodiverzitás megőrzésre való fordításával foglalkozik. A Bizottság és a tagállamok többsége is a "legalább 40 %" szövegezésű közös álláspontot részesíti előnyben, ami nem akadályozza meg a tagállamokat abban, hogy adott esetben többet is fordítsanak erre a célra. Szükséges megjegyezni, hogy a LIFE+ célja elsősorban a közösségi környezeti politika és jogalkotás végrehajtásának és fejlesztésének támogatása, különösen a hatodik közösségi környezetvédelmi cselekvési program végrehajtása esetében, amely a természet és biodiverzitás témakörénél sokkal szélesebb.

- A 29 . módosítás a "kapacitásépítési támogatást" nevezi meg mint a LIFE+ keretében támogatható egyik intézkedéstípust. A Bizottság véleménye szerint a Parlament által javasolt "kapacitásépítési és -javítási támogatás" megemlítése felesleges.

3. KÖVETKEZTETÉS

Az EK-Szerződés 250. cikkének (2) bekezdése értelmében a Bizottság a fentiekben meghatározottaknak megfelelően módosítja javaslatát.

[1] COM(2004) 621. végleges – 2004/0218 (COD)

[2] COM(2006) 239 végleges.

[3] COM(2006) 355 végleges.